นายกรัฐมนตรี ชื่นชมกระแสตอบรับ Thailand Pavilion ใน World Expo 2020 Dubai นำเสนอความเป็นไทยสู่สายตาชาวโลก ผู้เข้าชมวันละกว่า 8 พันคน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีต่อกระแสตอบรับ อาคารแสดงประเทศไทย (Thailand Pavilion) ใน World Expo 2020 Dubai ณ เมืองดูไบ สหรัฐอาหรับเอมิเรตส์ ที่มีผู้เข้าเยี่ยมชมจำนวนมาก เป็นการสะท้อนความนิยมในวัฒนธรรม ความเป็นไทยและนวัตกรรมของไทยที่ไม่แพ้ชาติใดในโลก ซึ่งนายกรัฐมนตรีเชื่อมั่นว่าเมื่อสถานการณ์โควิด – 19 คลี่คลาย ไทยจะเดินหน้าฟื้นฟูทางเศรษฐกิจได้อย่างรวดเร็วสำหรับ Thailand Pavilion เป็นที่นิยมใน World Expo 2020 Dubai ที่เปิดให้เข้าชมตั้งแต่วันที่ 1 ตุลาคม 2564 มีนักท่องเที่ยวสนใจเข้าชมวันละกว่า 8 พันคน รวมทั้งอาหารไทยและมาสคอต ที่มีชื่อว่า น้องรักและน้องมะลิ ซึ่งเป็นชื่อดอกไม้ทั้งสองชนิด ก็เป็นที่ชื่นชอบของนักท่องเที่ยวอย่างมาก โอกาสนี้ นายกรัฐมนตรี จึงขอบคุณผู้มีส่วนร่วมทุกภาคส่วน ทั้งภาครัฐและเอกชนที่ร่วมกันทำงานหนัก กลั่นกรองความคิดจนสร้างเป็นผลงานที่นำเสนอทั้งวัฒนธรรม เอกลักษณ์ความเป็นไทย เชื่อมโยงกับเทคโนโลยี นวัตกรรมและศักยภาพของประเทศไทย เชื่อว่า ผลสำเร็จด้านการค้า การลงทุนและการท่องเที่ยวจะเกิดในอนาคตอันใกล้ ทั้งนี้ งาน World Expo 2020 Dubai จะจัดถึงวันที่ 31 มีนาคม 2565